Illum l-UE qed titlob konsultazzjonijiet mar-Russja fl-Organizzazzjoni Dinjija tal-Kummerċ (WTO) dwar restrizzjonijiet fuq l-esportazzjoni ta' prodotti tal-injam li għamlet ir-Russja. Ir-restrizzjonijiet fuq l-esportazzjoni jikkonsistu f'żieda sinifikanti fid-dazji tal-esportazzjoni fuq ċerti prodotti tal-injam u tnaqqis drastiku fl-għadd ta' punti ta' qsim tal-fruntieri li minnhom jistgħu jsiru esportazzjonijiet ta' prodotti tal-injam. Ir-restrizzjonijiet Russi huma ta' detriment kbir għall-industrija tal-ipproċessar tal-injam tal-UE, li tiddependi fuq l-esportazzjonijiet mir-Russja, u joħolqu inċertezza sinifikanti fis-suq dinji tal-injam. L-UE impenjat ruħha ripetutament mar-Russja minn meta Moska ħabbret dawn il-miżuri f'Ottubru 2020, iżda mingħajr suċċess. Dawn il-mużuri daħlu fis-seħħ f'Jannar 2022. B'mod speċifiku, l-UE qed toġġezzjona għal: Fid-WTO, ir-Russja impenjat ruħha li tapplika dazji fuq l-esportazzjoni b'rati massimi ta' 13 % jew 15 % għal ċerti kwantitajiet ta' esportazzjonijiet. Wara li rtirat dawn il-kwoti tariffarji, ir-Russja issa qed tapplika dazji tal-esportazzjoni b'rata ferm ogħla ta' 80 %, u b'hekk mhijiex tirrispetta l-impenji tagħha skont il-liġi tad-WTO. Ir-Russja naqqset il-punti ta' qsim tal-fruntiera minn fejn jistgħu jsiru l-esportazzjonijiet tal-injam lejn l-UE minn aktar minn 30 punt għal punt wieħed biss (Luttya, fil-Finlandja). Meta tipprojbixxi l-użu ta' punti ta' qsim tal-fruntiera eżistenti li huma teknikament kapaċi jimmaniġġaw tali esportazzjonijiet, ir-Russja tkun qed tikser prinċipju tad-WTO li jipprojbixxi tali restrizzjonijiet. Il-passi li jmiss Il-konsultazzjonijiet għas-soluzzjoni tat-tilwim li l-UE talbet huma l-ewwel pass fil-proċedimenti għas-soluzzjoni tat-tilwim tad-WTO. Jekk dawn ma jwasslux għal soluzzjoni sodisfaċenti, l-UE tista' titlob li d-WTO tistabbilixxi bord biex jiddeċiedi dwar il-kwistjoni. Għal aktar informazzjoni WTO Dispute Settlement in a Nutshell